ไฟแนนซ์ทูเดย์
วันหยุดยาวช่วงที่รัฐบาลไร้ข่าว กลายเป็น พ.ต.ท.ทักษิณ ชินวัตร อดีตนายกฯ ขโมยซีนไปเต็มๆ
16 เม.ย. 2555

วันหยุดยาวช่วงที่รัฐบาลไร้ข่าว กลายเป็น พ.ต.ท.ทักษิณ ชินวัตร อดีตนายกฯ ขโมยซีนไปเต็มๆ 
ประกาศนโยบายหลายอย่าง และที่ส่งสัญญาณชัดๆ ที่ รมว. และ รมช.คลัง ต้องฟังก็คือ การพักหนี้ที่อดีตนายกฯ บอกว่าจะเริ่มหลังสงกรานต์ หลังครวญเพลง “เธอเป็นหนี้อยู่ใช่ไหม เธอผ่อนไหวหรือเปล่า อย่าลืมเล่าสู่กันฟัง”
โครงการพักหนี้ที่ว่านี่คือโครงการพักหนี้ดี ของลูกหนี้ที่มีหนี้ไม่เกิน 5 แสนบาท ของแบงก์รัฐ ที่มีการขัดแย้งกันระหว่าง 2 รมช.คลัง ทนุศักดิ์ เล็กอุทัย และ วิรุฬ เตชะไพบูลย์ เพราะฝ่ายหลังเกรงว่าจะสร้างภาระให้แบงก์รัฐมากไป กระทบกับรายได้ของรัฐบาล




...เมื่อนายใหญ่ว่ามาอย่างนี้ โครงการนี้คงต้องเดินหน้า ถึงแบงก์รัฐจะโดนเด้งแรก จากการเก็บเงินค่าธรรมเนียม 0.47% ของเงินฝากที่มีเพื่อสังเวยการโอนหนี้กองทุนฟื้นฟูฯ ไปให้แบงก์ชาติ เด้งสองนี่คงหนีไม่รอด ไม่อยากก็ต้องทำ รายได้ดอกเบี้ยแบงก์รัฐหด และสุดท้ายรายได้ส่งคลังก็ลดลงแน่นอน
...ทำงานดึกดื่นทุกวันติดกันมาหลายปี แต่ก็ไม่เสียหลาย เพราะธนาคารกรุงเทพในยุคของ ชาติศิริ โสภณพนิช กรรมการผู้จัดการแบงก์ ได้รับการประกาศยกย่องจากวารสารการเงินธนาคาร ครองตำแหน่ง Bank of the Year 2012 ซึ่งเป็นการรักษาแชมป์เป็นปีที่ 6 ตั้งแต่ปี 2550 รางวัล 6 ปีซ้อนนี้ บอกผลงานได้เป็นอย่างดี
...รัชดา พุ่มสุวรรณ ผู้ช่วยกรรมการผู้จัดการ บริษัท เมืองไทยประกันชีวิต เริ่มออกงานสังคมแบ่งเบางานคุณพี่ พิตราภรณ์ บุณยรัตพันธุ์ รองกรรมการผู้จัดการ ประเดิมเป็นกรรมการตัดสินนางงามสงกรานต์ ปี 2555 ช่วงนี้คุณพิตราภรณ์เริ่มมีเวลาให้น้องหมาที่บ้านมากขึ้น เพราะทั้งทำงานทั้งออกงานจนสุนัขที่บ้านเริ่มจะจำหน้าไม่ได้
...ดร.ประสาร ไตรรัตน์วรกุล ผู้ว่าการแบงก์ชาติ เปิดใจว่าทำงานกับรัฐบาลไหนๆ ก็ไม่กดดันเลย เพราะชั่วชีวิตนี้ทำงานมาก็เยอะ เข้าใจและทำใจได้ ไม่มีปัญหาอะไรกับรัฐบาลจริงๆ
ท่านยังคงเป็นนักกีฬาวิ่งมาราธอนเพื่อสุขภาพอยู่ แต่ช่วงหลังๆ ท่านผู้ว่าการบอกว่าต้องวิ่งคู่ วิ่งคี่ไม่ได้ คู่บัดดี้คือคุณลูกชายที่มาเป็นบอดีการ์ดดูแลคุณพ่ออย่างใกล้ชิดไปในตัวด้วย เผื่อเป็นลม ฮ่า ฮ่า ฮ่า
...หลังจากใช้เงินจนกระเป๋าแฟบหมดแล้ว ถึงเวลาที่กระทรวงการคลังต้องขุดทรัพย์สินออกมาขาย ล่าสุดก็เตรียมที่จะขายหุ้นธนาคารทหารไทยให้กับพันธมิตรที่สนใจมาเลียบๆ เคียงๆ
ช.ชดา ขอบอกว่าดีลนี้ไม่ง่ายที่จะขายหุ้นออกไป เพราะจะมีคำถามตามมามากมาย เนื่องจากกระทรวงการคลังลงทุนไปกับธนาคารนี้มาก และขาดทุนไปเป็นหมื่นล้านบาท ลองขายถูกแบบไม่มีเหตุมีผล รับรองโดนครหาแน่นอน